**Szakmai beszámoló és tájékoztató a Szombathelyi Parkfenntartási és Temetkezési Kft.2011-ben végzett tevékenységeiről**

A közterületi zöldterületek fenntartását 2011. január 1-jétől a Szombathelyi Parkfenntartási és Temetkezési Kft. látja el. Az önkormányzati tulajdonú társaság a parkfenntartási feladatokat 2011-től 2013-ig 3 éves időszakra közbeszerzési eljárás nélkül, megbízásos alapon kapta meg in house jelleggel.

A jelenleg érvényben lévő szerződés a város területét az alábbi négy egységre bontja:

**I. területegység:** Horváth Boldizsár körút – Bocskai István körút - Semmelweis Ignác utca - Vasút utca- Szent Márton utca - Hunyadi János út – Szent Flórián körút - Brenner Tóbiás körút – Jókai Mór utca - Bartók Béla körút - Horváth Boldizsár körút által határolt terület, belváros és környéke (376 000 m2)

**II. területegység:** Dolgozók útja - Rohonci út - Bartók Béla körút - Horváth Boldizsár körút - Bocskai István körút - Vasút utca – Zanati úttól északra lévő terület, és Zanat (991 000 m2)

**III. területegység:** Zanati út - Szent Márton utca – Hunyadi János út – Szent Flórián körút – Körmendi úttól délkeletre fekvő terület és Gyöngyöshermán (725 000 m2)

**IV. területegység:** Dolgozók útja - Rohonci út - Bartók Béla körút - Jókai Mór utca – Brenner Tóbiás körút – Körmendi úttól délnyugatra fekvő terület, Petőfi telep és Újperint, Parkerdőhöz vezető út árkai, futóösvény (597 000 m2)

A 2011. évi parkfenntartási szerződés részletesen taglalja a zöldterület fenntartáshoz kapcsolódó feladatokat. A zöldterületekhez kapcsolódó feladatok együttes kezelése jó alapot nyújt a szolgáltatás egységes és teljes körű ellátására.

Az egységáron alapuló szerződés az egyes munkatípusokat munkafázisai alapján részletezi, leírja a munkamenetet, az elvégzett munkatípusokra meghatározott egységárak alapján történik az elszámolás. A szerződés részét képezi egy a munkákat leíró táblázat, a munkatípusra jellemző mennyiségegységgel (db, m2, m, kg…), amelyre egységárakat határozott meg a társaság. Az egységár és az irányszámok szorzata adja az egyes munkatípusok egy évre vonatkozó költségét, ezeket összeadva pedig a parkfenntartás éves költségét.

1. **Fás szárú növények gondozása**
   1. **Feladat**

* Fiatal, díszfák, sorfák metszése
* Évenkénti gyakorisággal történő utcai sorfametszés
* Gömbkoronájú fák 2-3 évenkénti metszése
* Fák metszése (méret függvényében)
* Vegetációs időszakban végzendő törzsből kiinduló hajtások és tősarjak eltávolítása
* Fasebészeti kezelések
* Cserjemetszés (évente az összes cserjefelület harmada)
* Cserje-, bozótirtás
* Cserjeágy kapálása, gyommentesítés, magoncok eltávolítása
* Sövénynyírás
  1. **Tapasztalatok**

Társaságunk a fanyesést és a metszési munkálatokat a metszési terveknek megfelelően végezte el. A légvezetékbe nyúló faágak teljes körű levágása és a fakorona ápolási munkáinak köréből a fák száraz ágainak eltávolítása nem mindig sikerült rövid határidőn belül. A helyszínelések, bejelentések alapján e munkát a társaság folyamatosan végezte, de a kivitelezéshez szükséges technikai feltétel biztosítása (emelőkosaras autó bérlése, esetleges áramtalanítás megrendelése) csak szakaszos munkamenetet tett lehetővé. Nehezítette a munkát az áramszolgáltató saját hatáskörben elvégzett metszései, melyek a szakmai kívánalmaknak legtöbbször nem feleltek meg, így azok korrigálása szintén időigényes feladat volt.

A városban több olyan fa és fasor található, ahol több éve vagy évtizede a telepítés helyének meghatározásánál és a fafaj megválasztásánál nem vették figyelembe az épített környezetet, keskeny utcákban nagy térigényű fafajokat telepítettek, vagy légvezetékek alá, földalatti közművekre ültettek fákat. Több helyen a gépjármű forgalom is a többszörösére nőtt, amely jelentős környezetterhelést jelent az utcában lévő fákra. Több fasor egészségi állapota erősen meggyengült (okai a sózás, városi szennyezett levegő, csapadék és tápanyaghiány, talajtömörödés, stb.) További problémát jelent egyes utcákban a fasorok között a parkoló autók okozta kéregsérülések, ezen túlmenően a talaj tömörödése (Paragvári utca védett feketefenyő sor).

A metszések során csak csökkentett mértékben használtunk sebkezelő anyagokat, azt is csak a nagyobb felületű, a törzshöz közel eső metsz lapokon. Metszéseink a korona vázágainak külső részét érintették, e miatt pedig a korona alap, a törzs, a gyökérnyak bekorhadása, odvasodása nem léphet fel. Ezek a problémák az ágak törzsig történő visszavágásakor okoznak gondot, jelen esetben nem. A 2011 évben végzett metszések elvégzésekor nem tapasztaltunk különbséget a sebkezelt és nem kezelt fák között, ugyanis a sebkezelő anyagok vagy áteresztők voltak vagy lemosódtak, ez által a szerepüket egyáltalán nem töltötték be.

* 1. **Javaslat**

A jelenlegi parkfenntartási szerződés a fa és cserjeápolási munkák mennyiségét nem határozza meg jól. Az előírt mennyiségek nem fedezik a szükséges munkavégzéseket. A nyesési mennyiségeket aktualizálni szükséges. Keretszámok a fakataszter folyamatos frissítésével aktualizálhatók. A fentiekből adódóan több fa és fasor esetében javasolható a fafajok cseréje a metszések és csonkolások helyett, amely nem fenntartási, hanem felújítási kategória. Célszerű lenne további elöregedett fasorok teljes cseréje és az ültetésre megfelelő, de még nem fásított utcákban a fatelepítés.

Az évenkénti sorfa metszés a város teljes területén nem indokolt. A folyamatos, évenkénti metszés a fa egészségi állapotának leromlásához vezet. A frissen telepített fák esetében figyelembe lett véve az adott utca jellegzetessége, ehhez lett igazítva a telepített fák fajtája is. Ezért a fiatal fák metszésének gyakoriságát csökkenteni lehet, így a fák díszértéke is jobban megmarad.

A metszési munkálatoknál a koros fák metszését kell előtérbe helyezni. Az elöregedett fasorok cseréje mellett szükséges lenne egységes koncepció szerint a lakótelepeken lévő koros fák tervszerű metszéseinek elvégzésére. A vegetációs időben a lakótelepek koros fái igénylik a lakókörnyezet miatt a folyamatos ápolási munkálatokat, így ezek fokozott metszést igényelnek. Ezen fák metszésével hatékonyabbá válik a vegyszeres növényvédelem, kevesebb károsító szervezet jelenik meg a fákon, lakossági elégedettség nő, fák külpontossága, ezáltal balesetveszélyessége csökken. Összességében az ifjítással a fa életkorát hosszabbítjuk meg.

A fasebészeti kezelések végzésének szükségességéről szakmailag megoszlanak a vélemények. A kereskedelmi forgalomban kapható sebkezelő anyagok használata vitatott. A sebeket ugyan ezek az anyagok lezárják, de utána könnyen repedeznek, így nem biztosítanak teljes fedést a sebfelületen. A lezárt sebfelület alatt viszont a fatest befülled, és ez elősegíti a korhadást. Más típusú fasebkezelők ugyanakkor olyan anyagokat tartalmaznak, ami a sarjak kihajtását gátolják. Ez véleményünk szerint káros a növény regenerációjára.

A metszési felületen a kallusz (hegszövet) vastagodását semmilyen módon nem szabad akadályozni, mert a sebforradás természetes módja a legjobb védelem.

A metszési kategóriák összetételének változtatása szükséges. A gyakorlatiasság és a költséghatékonyság alapján fiatal fák metszését valamint koros fák metszését 30-75 cm-ig, illetve koros fák metszését 75 cm felett tartjuk ésszerűnek.

**Cserjék:**

A 2011. évben a város területén található két nagyobb területű elhanyagolt bozótos részt szűntettünk meg. A Váci utcai kiserdőben és az oladi kiserdőben található bokros terület bozótirtása történt meg, összesen közel 10 hektáron. A munkát a lakosság jelentős pozitív visszajelzéssel fogadta. A bozótirtás hatására a jelzett területeket könnyebb tisztán tartani, fenntarthatóbbak, átláthatóbbak és nem utolsó sorban közbiztonságilag kezelhetők lettek.

A lakossági bejelentések alapján sokszor kéri a lakosság egy-egy cserjefelület csökkentését, kiirtását a hajléktalanok tanyázása és a folyamatos szemetelés miatt. A felületcsökkentés metszéssel megoldható részét az éves metszésen kívül tervezetten kellene végrehajtani. Nem lehet azonban minden lakossági kérést figyelembe venni, mert a zöldfelületet is meg kell őrizni. Ahol azonban indokolt, ott támogatjuk a cserjefelületek megszűntetését. A cserjefelületek csökkentésére egységes koncepció kialakítása szükséges.

1. **Fakivágás, fapótlás**
   1. **Feladat**

* Fakivágás (száraz, balesetveszélyes fák, valamint az egyéni elbírálású kérelmek esetében hozott határozat alapján)
* Tuskómarás
* Faültetés (fapótlások)
* Fiatal fák gondozása telepítés után (karózás, öntözés, stb.)

A város közterületének faállománya kb. 25.000-26.000 darabra tehető (pontos darabszám), amelyből kb. 16.000 az utcai sorfa, a többi a közparkokban, lakótelepi zöldterületeken és egyéb közterületeken áll.

Szombathely tehát nagy mennyiségű faállománnyal rendelkezik, amelynek évente átlagosan 1,5-1,9 %-át kell kivágni (ez a tavalyi évben 414 db fát jelentett).

A fakivágások okai:

- a fa előrehaladott betegsége

- a fa kiszáradása

- új épület, építmény létesítése

- meglévő épületek, építmények és földalatti közművek műszaki állapotának veszélyeztetése

- lakossági kérésre a lakóhelyiségek természetes megvilágításának akadályozása

A fakivágások a 346/2008 (XII.30.) kormányrendeletben és a 25/1997.(IX.25.) sz. helyi rendeletben foglalt előírások betartása mellett történtek.

A kivágott fák a szerződésben előírt mértékben kerültek pótlásra a fásítási terv keretében. Előfordulhat, hogy a kivágott fát nem a helyén, illetve közelében tudtuk pótolni a körülötte levő burkolatok és a földalatti közművek jelenléte, vagy a faállomány sűrűsége miatt, ilyenkor más területen történt a pótlás. A 2011. évben 470 db fa ültetését végeztük el. A fenntartási munkáknál a tápanyag utánpótlás során olyan módszert alkalmazunk, amely a növények számára könnyebben felvehetővé teszik a tápanyagot, emellett gazdaságos és a kijuttatás is hatékonyan végezhető. A tápanyag utánpótlást az öntözéssel egy munkafolyamatban végezzük.

* 1. **Tapasztalatok**

Az érvényben lévő szerződés irányszámai és munkatípus leírásai jól lefedik a gyakorlatban szükséges fakivágási és faültetési munkákat. A gondozási feladatok közül az öntözésnek nagy jelentősége van. Az időben végrehajtott öntözés segít elviselni a növények számára az egyre gyakoribbá váló aszályosabb, csapadékszegény időszakokat, és nagyban hozzájárul a fás szárú növények városi környezetben várható élettartamának meghosszabbításában.

* 1. **Javaslat**

A feladattípusokon, irányszámokon nem javasolt változtatni, de a korarányokon változtatni szükséges. Előtérbe kell helyezni az idős fák cseréjét. Fontosnak tartjuk egy minimum 5 éves fásítási koncepció kialakítását, ami a rendezési tervhez igazodik. Rendezési terv vegye figyelembe a zöldfelületek kialakítását. A fásítási terv tartalmazza a lakókörnyezetek körzet szerinti felújítását. A beruházásoknál figyelembe kell venni a zöldterület fenntartását is.

A város egyes pontjain automata öntözőrendszer végzi a növényzet öntözését. A fejlesztések során törekedni kell a zöldfelületeket ellátó öntöző rendszerek minél szélesebb körben történő alkalmazására, mert a hosszútávon történő gazdaságos zöldfelület fenntartás egyik fő eleme a jól átgondolt öntöző rendszer kialakítása.

1. **Műszeres favizsgálatok**
   1. **Feladat**

A város faállományának mérete és korösszetétele már korábban indokolttá tette a város területére kiterjedő átfogó egészségi vizsgálat elvégzését. 1997-től már a Városfejlesztési és Üzemeltetési Osztály kezdeményezésére végeztek favizsgálatokat, majd azt követően évente további vizsgálatokra kerül sor.

Műszeres favizsgálatot az érvényben lévő szerződés minden évben előír. Így 2011-ben a nagyobb forgalmú utcák mentén elsősorban sorfák kerültek bevizsgálásra. A Paragvári utcai védett feketefenyő sor is bevizsgálásra került. Társaságunk javaslata alapján a műszeres favizsgálatot kiterjesztettük a Tószer tér fáira is.

A bevizsgált 317db fa közül 29 db kivágandó, valamint 62 db fa igényel valamilyen egyéb kezelést a szakvélemény alapján.

* 1. **Tapasztalat**

A műszeres favizsgálatok nagy pontossággal állapítják meg a fák rejtett veszélyforrásait és az aktuális egészségi állapotukat. Ennek ellenére a lakosság sokszor nem fogadja el a végzett kezelések és fakivágások szükségességét és értelmét.

A végzett vizsgálatok mindenütt alátámasztják a kiöregedett fák cseréjének szükségességét.

* 1. **Javaslat**

Továbbra is javasoljuk a műszeres favizsgálatok évente történő elvégzését, mert a balesetveszély kialakulását megelőző szerepe nélkülözhetetlenné teszi.

1. **Faállomány felmérése**
   1. **Feladat**

* Közterületi faállomány digitális felmérése
  1. **Tapasztalat**

A jelen szerződésben a társaságunk feladata volt a közterületi faállomány felmérés kiterjesztése több területegység utcasorfáira, valamint egyes parkok fáinak felmérése. A feladathoz tartozik a meghatározott fák helyzetének geodéziai bemérése, dendrológiai meghatározása, egészségi állapotuk felmérése. 2011. évben 1600 db fa digitális felmérése történt.

* 1. **Javaslat**

Lakótelepek fáinak és az új utcák fasorainak fokozatos felmérésével jól használható, teljes körű rendszer alakul ki. Ha elkészül az adatokat dinamikusan kezelő korszerű térinformatikai rendszer, a digitális fakataszter jól használható segítséget nyújt a mindennapi munkavégzés során.

1. **Gyepfelületek nyírása**
   1. **Feladat**

Munkatípusok:

* Fűnyírás gyepszél nyírással
  1. **Tapasztalatok**

A 2011. évben az I. körzetet saját munkával végeztük, a fennmaradó körzeteket alvállalkozó bevonásával nyírtuk a szerződésben foglaltak alapján. A terület nagysága miatt az alvállalkozó kiválasztása közbeszerzési eljárás keretében történt.

A közbeszerzési eljárás teljes körű és szabályos lefolytatása miatt a fűnyírási munkák a szükségesnél később indulhattak meg. Emiatt a hiánytalan feladatellátás csak csúszással valósult meg.

Meg kell jegyeznünk, hogy alvállalkozó bevonása nélkül az első gazdálkodási évünkben nem lettünk volna képesek ellátni ezt a feladatot.

A fűnyírásban az időjárás függvényében voltak zsúfoltabb időszakok. Az esetenkénti terület-elmaradások a jövőben a saját visszaellenőrzések növelésével visszaszoríthatók.

* 1. **Javaslat**

Célunk, hogy teljes mértékben saját magunk lássuk el ezt a munkatípust, mert a gazdaságossági, hatékonysági szempontok ezt mutatják, valamint az ellenőrizhetőség is jobban kivitelezhető. Ehhez a gépparkunk folyamatos fejlesztése szükséges. Gépparkunk összeállítása során arra törekszünk, hogy összhangban legyen a kezelendő terület méretével és sajátosságaival.

Fűnyírási feladatokhoz tartozik az árkok nyírása is. Ennek a munkatípusnak a költségigénye eltérő, így ezt javasoljuk a fűnyírástól külön választani.

1. **Meglévő egynyári virágágy beültetése, ápolása**
   1. **Feladat**

* Virágosítás évi két alkalommal 25-30 db/m2 egy-kétnyári virággal és hagymásokkal – virágágy gondozása – talajjavítás
* Virágedények egynyári virágokkal történő beültetése
  1. **Tapasztalatok**

A 2011. évben 89.000. db egynyári virág, 44.000. db árvácska, és 22.000. db tulipánhagyma került kiültetésre.

A közlekedési utak mentén, valamint a terelőszigetekben az őszi kiültetések (kétnyáriak, hagymások) a téli hó eltakarítás során erősen károsodnak a síkosság-mentesítéshez használt szerek, és a hó borítás miatt. A lopás a terelőszigeteken és a planténerekben rendszeres, a teljes állomány kb. 10%-át teszi ki. 2011-ben 2880 m2-re csökkentettük az egynyári felületeket. Helyette füvesítés és évelők használata történik.

A planténerekben és a virágtartó edényekben tapasztalatunk alapján kétféle fás szárú növényzet nem él meg egymás mellett, ezért a növénytartókban a cserjék helyett lágyszárú növényeket ültetünk. Esztétikusabb és jobban tűri a két növény egymást.

* 1. **Javaslat**

Megfelelő fajtaválasztással, időjárásálló, a városi környezetet toleráló fajták alkalmazásával a fent említett károsító hatások mérsékelhetők. A terelőszigetekben törekedni kell az egynyáriak felváltása a sózást és a szárasságot jobban tűrő évelőkkel, cserjékkel (pl. Yucca filamentosa – Bartók Béla körút és Rohonci út csomópont pozitív példa) további helyek telepítését is javasoljuk.

A csökkentés ellenére továbbra is sok egynyári felület van a városban. Több helyen, sok, viszonylag kis egynyári felület található. További felületek megszűntetése, átalakítása szükséges a gazdaságossági szempontok figyelembe vételével.

1. **Növényvédelem, szúnyogirtás, fertőtlenítés**
   1. **Feladat**

Munkatípusok:

* Fák növényvédelme
* Szúnyogirtás vízfelületen (évi kétszeri alkalommal, Csónakázótó partvonalán)
* Szúnyogirtás légi permetezéssel évi három alkalommal
* Homokozók és kutyafuttatók fertőtlenítése
  1. **Tapasztalatok**

A kiemelkedő mennyiségű közterületi zöldfelület, a faállomány koros volta, valamint a fák egészségi állapotának leromlásának megállítására elengedhetetlen a hatásos növényvédelmi védekezés.

A fák növényvédelme olyan feladattípus, amelyre tudatosan készülni kell, a megelőzés sokkal fontosabb, mint egy kialakult súlyos probléma kezelése. Ehhez folyamatosan figyelni kell a különféle károsítók megjelenését, megbecsülni a védekezés optimális időpontját. A magánterületeken egyáltalán nem folytatnak növényvédelmi védekezést a koros fák érdekében. Ezek a területek folyamatosan gócpontokat jelentenek a köztéri fákat károsító kórokozók szervezeteknek. Ezért az újrafertőződés veszélye folyamatos, inkább csak a fertőzések mértékét tudjuk befolyásolni. A város területén gombás betegségek, levéltetvek, atkák, molyok, poloskák ellen védekezünk vegyszeresen.

A parkok, kutyafuttatók, homokozók fertőtlenítése a házállatok által terjesztett kór- és károkozók betegségek terjedésének megakadályozására szolgál.

A biológiai szúnyogirtás a gyakorlatban jól bevált, nagymértékben elősegíti a szúnyogok szaporodásának megállítását, így kevesebb kifejlett szúnyoggal kell számolni a légi permetezések során. Átlagos időjárási viszonyok között az érintett területeken a szúnyogok elleni védekezést az évi 1-2 légi permetezés megoldja. Jól időzített biológiai szúnyogirtás sokkal hatásosabb, mint a légi permetezés.

* 1. **Javaslat**

Továbbra is javasolt a szerződésben tartani ezeket a feladatokat, hogy előre gondolkodva a leghatékonyabb védekezést érjük el.

Tapasztalatunk alapján nem szükséges az évi 3 légi szúnyogirtás. Rendkívüli időjárási viszonyok esetén külön költségvetési keret felhasználásával lehet orvosolni a szúnyoginvázió problémáját.

1. **Szökőkutak üzemeltetése**
   1. **Feladat**

Az I. és II. területegységen összesen 6 db szökőkutat és vizes létesítményt üzemeltet társaságunk. (Polgárok szökőkútja, Fő téri szökőkút, Savaria téri szökőkút, Antall József téri szökőkút, Aréna Savaria szökőkútja, Alkotás utcai csobogó) Az üzemelési időszak március 15-től október 15-ig tart (7 órától 20 óráig).

Heti egyszeri, ill. szükség szerinti vízfeltöltéssel, teljes vízcserével, folyamatos takarítással, téliesítéssel. A vízvételi lehetőséget az önkormányzat biztosította, azonban a vízdíjat társaságunk fizeti. Szükség szerinti karbantartás (természetes elhasználódás és rongálás miatt), a szökőkút teljes egészére vonatkozik.

* 1. **Tapasztalatok**

Bár nem parkfenntartási szakfeladat, de társaságunkban vannak megfelelő szakemberek, akik a feladat ellátását, esetenként még konstrukciós hibákból adódó javításokat is el tudják végezni.

Az üzemelési időszakban folyamatos feladatot ad a kutak ellenőrzése, karbantartása. A szerződés szerint a vízdíjat a társaságunk fizeti, ami jelentős anyagi terheket ró a társaságra. Ebből adódóan a társaság kötelezettsége vállalni azt a terhet is, ha önhibáján kívül (pl.: rongálás, csőtörés stb.) a vízfogyasztás megemelkedik. Ez a kutak konstrukciós hibáiból adódóan többször is előfordulhat.

* 1. **Javaslat**

A parkfenntartási cégek profiljába nehezen illeszthető be a feladat. Javasoljuk a munkatípusokból történő kivételét és a feladat ellátásra szakvégzettséggel rendelkező társaság alkalmazását.

1. **Játszóterek szabványosítása, karbantartása, fenntartása, kavicsos felületek és térkő burkolatok takarítása, gyommentesítése**
   1. **Feladat**

Társaságunknak komoly feladatot jelent a játszóterek ellenőrzése, karbantartása, üzemeltetése és dokumentálása, mert a feladatot szigorú jogszabályok rögzítik. A feladatokat az MSZ EN 1176-1-től-7-ig, MSZ EN 1176 10-11, MSZ EN 1177 szabványok valamint a 78/2003.(XI.27.) GKM rendelet értelmében kell elvégezni. Homokozókban évenkénti homokcserét, fertőtlenítést, havi rendszerességgel rotálást, gyommentesítést végzünk.

A város területén 2011-ben 25 db új típusú és 46 db szabványosított játszótér volt. Külön önkormányzati finanszírozásban, az elmúlt évben 3 db új típusú játszótér épült meg. Jelenleg 74 db játszótér van Szombathely közterületein.

A játszóterek mellett sokfelé található nagyméretű, összefüggő felújítást igénylő kavicsos felület, ezek legtöbbször elbontott játszóterek helyén, kavicsos sétányok mellett, a lakótelepek funkciót vesztett térrészeiken találhatók.

* 1. **Tapasztalatok**

Az új játszóterek építésénél az volt az elképzelés (pályázati pénzből épülteknél előírás), hogy a drótkerítés és zárható kapuk védelmet nyújtanak a rongálások ellen, azonban a játszótereken így is igen gyakran fordulnak elő rongálások. Megfigyelések alapján, a helyzeten a kapuk zárása csak ront. A drótkerítés letaposása, a kapuk leszakítása rendszeresen visszatérő rongálási cselekmény egyes játszótereknél (pl. Bolyai utca, Váci Mihály utca). A legtöbb kár a nem rendeltetésszerű használatból keletkezik, főként éjszaka.

Sok helyen a drótkerítés nem szükséges, mert nem véd a rongálás ellen. Karbantartás során láthatóvá váltak a használaton kívüli játszóterek. Főleg azok a szabványosított játszóterek vannak használaton kívül, ahol csak 1-2 játszóeszköz található. Ezeknek az elbontását javasoljuk (pl. Malom utca).

A kavicsos felületek és térkő burkolatok rendszeres takarítása, gyommentesen tartása rendszeresen nehézségeket okoz. Ezen területek gyommentesen tartására csak a vegyszeres vagy a mechanikai gyomirtás lehet megoldás. Az elmúlt évben a mechanikai gyomirtást részesítettük előnyben, ennek azonban a munkaerő igénye hatalmas, így gazdaságtalan. A vegyszeres gyomirtás hatékony végzését a dinamikusan változó jogszabályi környezet nehezíti meg. Az évről-évre szigorodó szabályok komoly korlátokat szabnak a közterületen felhasználható vegyszereknek. A kémiai gyomirtók alkalmazása ennek ellenére nélkülözhetetlen a hatékony védekezésben, így a továbbiakban ezt a módszert részesítjük előnyben a gyommentesítések során.

* 1. **Javaslat**

Az éjszakai őrszolgálat segít ugyan a rongálások visszaszorításában, de arányaiban nem lett kevesebb a rongálás.

A használaton kívüli játszóterek elbontását javasoljuk. Az elbontott játszóterek helyeinek parkosítását, illetve más funkciójú átalakítását is el kell végezni.

A Derkovits lakótelepen, valamint a Joskar-Ola városrészen több ilyen terület található. Itt megoldást jelenthet egy központi helyen, egy nagyobb játszótér kialakítása. A nagyobb játszótér nagyobb közösségi teret jelent, több játszóeszköz alkalmazásával. A nagyobb játszótér kezelése és fenntartása az egy területen lévő több játszóeszköz miatt egyszerűbb gazdaságosabb. A felújításra váró kavicsos felületeket gyepesíteni kell.

1. **Zöldterületek takarítása, lombgyűjtés, szemétszedés**
   1. **Feladat**

A szerződés a teljes zöldfelület heti háromszori takarítását írja elő. A lombhúzás kétszer (késő ősszel és kora tavasszal) történt.

* 1. **Tapasztalatok**

A zöldterületre egyre több hulladék kerül, amely elsősorban állampolgári fegyelmezetlenségnek tudható be. Az állampolgárok egy részének igénytelensége és fegyelmezetlensége folytán helyenként egészen kritikus méreteket ölt a szemetelés. Legnagyobb probléma a lakótelepeken és a bevásárlóközpontok környékén van, ahol a közterületen elhelyezett, le nem zárt, a tulajdonosaik által nem kellő gondossággal használt konténerekből a szél és a kukázók tevékenysége folytán folyamatosan a közterületre kerül a hulladék. Nagy gondot jelent a közterületi hulladékgyűjtők feldöntögetése a hétvégenkénti éjszakákon. Az egyre fokozódó mértékű szemetelés lehetetlenné teszi a feladat tökéletes ellátását, csak időszakos eredmények érhetők el benne.

* 1. **Javaslat**

Javasoljuk a zöldfelületek takarítását a köztisztasági vállalattal megvalósítani, mert a hulladék jórészt a hulladéktárolókból származik. Javasoljuk továbbá, városi hulladékgyűjtési stratégia felülvizsgálatát, külön kiemelve a lakossági hulladékgyűjtő konténerek és edények ürítési, elszállítási gyakorisága, valamint mennyiségeinek optimalizálása tekintetében.

1. **Síkosság-mentesítés, hó eltakarítás**
   1. **Feladat**

Hó készenléti terv készítése (készenlétben, ügyeletben levő gépek, személyek felsorolása, elérhetősége, depóhelyek kijelölése, síkosság-mentesítéshez használt anyagok megnevezése), és annak megfelelően a mentesítés elvégzése.

* 1. **Tapasztalatok**

Társaságunk a szerződésben rögzített elvárásoknak megfelelően elkészítette a síkosság-mentesítési tervet. A feladat végzése a jóváhagyott terv alapján történt. A munkavégzés során a 346/2008. (XII.30.) kormányrendelet eljárásai szerint jártunk el. Hó készenléti szolgálatot vezettünk be munkatársaink részére annak érdekében, hogy mindig biztosítsuk a hó eltakarítás színvonalát. A munkavégzés során folyamatosan együttműködtünk a Szova Zrt. ügyeleti rendszerével. A feladat elvégzése problémamentes volt.

* 1. **Javaslat**

Javasoljuk a hó eltakarításnál a társaság számára meghatározott területek csökkentését, mert ezek a területek jórészt burkolt felületek, amiket a város erre szakosodott szintén önkormányzati tulajdonú gazdasági társasága is el tud látni.

1. **Parkőri szolgálat, éjszakai őrzés**
   1. **Feladat**

A vállalkozói szerződés tartalmazza a Gayer, a Brenner, a Szent István, az Ezredévi parkok, valamint a lakótelepek vonatkozásában a parkőri rendszer felállítását, valamint a parkok éjszakai őrzését (külön költségelve a nappali és az éjszakai szolgálatot).

* 1. **Tapasztalatok**

A parkőrök elsősorban köztisztasági feladatokat látnak el, a rongálások visszatartásában jelenlétük segít, de a problémát nem oldja meg. A parkőröknek nincs jogi eszköz a kezében, mellyel a randalírozók ellen hatékonyan tudnának fellépni. A parkőri szolgálatnak nincs visszatartó ereje. Az éjszakai őrzés, a zöldterület védelmi feladatainak ellátása nagyobb visszatartó erővel bír, azonban ennek üzemeltetési költsége magas, a rongálók által okozott kárhoz viszonyítva. Jelenleg alvállalkozói szerződéssel a feladatot őrző-védő szolgálat látja el. Parkfenntartási szempontból arányait tekintve, tehát nem megtérülő a parkőri szolgálat és az éjszakai őrzés.

* 1. **Javaslat**

Javasolt a parkőri szolgálat megtartása, azonban a fokozódó rongálások megakadályozására a rendőrség, illetve őrző-védő szolgálatok közvetlen bevonása hatékonyabb. Nem feltétlenül a parkfenntartási szerződés keretein belül kell megvalósítani. A jelentések alapján visszatartó erővel bír az éjszakai őrszolgálat, de társaságunk profiljába nehezen illeszthető be a feladat. Javasoljuk a munkatípusokból történő kivételét és a feladat ellátásra szakvégzettséggel rendelkező társaság alkalmazását.

1. **Fejlesztési jellegű feladatok**
   1. **Feladat**

Munkatípusok:

* cserjeültetés
* fenyőkéreg terítése
* új gyepfelület kialakítása, kiritkult gyep felülvetése
* utcabútorok festése
* utcabútorok karbantartása, javítása
* padok kihelyezése
* térkő burkolat kialakítása
* kavicsos burkolat felújítása

Az érvényben lévő parkfenntartási szerződés, tartalmaz kisebb felújítási célú feladatokat (pl. cserjetelepítés). Ezek azonban csak kisebb munkákat, mennyiségeket és területeket jelentenek.

* 1. **Tapasztalatok**

A kisebb felújítások a parkfenntartás menetébe illeszkednek, annak mintegy kiegészítő munkafolyamatai, ezzel jelenetős javulás érhető el a kisebb zöldfelületek felújításában. A felajánlásokból több apróbb fejlesztést lehet megvalósítani, mely a városkép alakításában fontos szerepet játszik.

Utcabútorok javításánál ki kell emelni, hogy szinte kizárólag rongálásból származó javításokat kell végeznünk, elsősorban a köztéri padok rendszeres rongálása jellemző.

Több esetben tettünk rendőrségi feljelentést a rongálások, lopások miatt, azonban az ismeretlen tettes ellen tett feljelentéseinkben mindez idáig számunkra kedvező eredmény nem született.

Tavaly összesen:15 db pad kihelyezése történt a közterületekre. 4 db a herényi városrészen, 4 db az oladi templom mellett, 1 db a Károly Róbert utcában, 3 db a Brenner parkban és 3 db a Derkovits lakótelepen került kihelyezésre.

* 1. **Javaslat**

Továbbra is javasolt a kisebb felújításokra a szerződésben keretet biztosítani, valamint társaságunk számára a felajánlási lehetőségeket megőrizni.

Tapasztalatunk alapján a szükségleteknek megfelelő pad áll rendelkezésre az állampolgároknak a közterületen. További padok kihelyezése nem indokolt.

1. **Kilátó üzemeltetése**
   1. **Feladat**

Május 1-től szeptember 30-ig minden nap 10.00 órától 18.00 óráig, nyitvatartási időben 1 fő alkalmazott biztosításával, az épület takarításával, karbantartásával (természetes elhasználódástól, vagy rongálástól függetlenül).

* 1. **Tapasztalatok**

A naplóbejegyzések alapján folyamatosan jelentős számú látogató keresi fel a kilátót, azonban csalódottságuknak adnak hangot, miszerint a város egyre kisebb részében tudnak gyönyörködni, ugyanis a Kilátót lassan túlnövik a fák (főként a déli oldalon). A környék viszonylagos elhagyottsága miatt a kilátó mellett lévő padokban folyamatos a rongálás. Ez főként a téli időszakban következik be. Megoldásként a téli időszakra a padok deszkáinak leszerelésével előztük meg a rongálást.

* 1. **Javaslat**

A parkfenntartási cégek profiljába nehezen illeszthető be a feladat. Javasoljuk a munkatípusokból történő kivételét és a feladat ellátásra szakvégzettséggel rendelkező társaság alkalmazását.

A hosszútávon tervezett üzemeltetéshez a kilátó mielőbbi felújítása szükséges.

1. **Lakossági panaszok fogadása**
   1. **Feladat**

Korábban a lakosság, a Közterület- Felügyelet és a parkfenntartók közötti kapcsolattartást a Városüzemeltetési Osztály látta el. Mivel az átfutási idő nagyon hosszú volt, az érvényben lévő szerződésünkben a lakosság és a Közterület- Felügyelet már közvetlenül fordulhat a parkfenntartást érintő ügyekben társaságunkhoz. A panaszok fogadására ügyfélszolgálatot biztosítunk telephelyünkön. A Városüzemeltetési Osztály csak vitás esetekben, ill. hatósági feladat (fakivágás) során kapcsolódik be közvetlenül a lakossági ügyek intézésébe.

* 1. **Tapasztalat**

A lakossági bejelentésekre való reagálást határozottan gyorsítja közvetlenül a társaságunkhoz beérkező bejelentések. A vitás kérdésekben azonban továbbra is a Városüzemeltetési Osztály hoz döntést. Sok esetben okozott és okoz jelenleg is problémát, hogy a bejelentők olyan kérésekkel keresik meg társaságunkat, ami nem tartozik a hatáskörünkbe (pl.: fakivágás, játszótér-fejlesztések, elbontások, zöldfelületek teljes átalakítása).

* 1. **Javaslat**

Továbbra is célszerű társaságunknak fogadni a lakossági bejelentéseket, mert a hatékony problémamegoldást nagymértékben elősegíti a lakossággal történő közvetlen kapcsolattartás. Idővel a lakosság megtanulja, hogy milyen bejelentésekkel tud érdemben hozzánk fordulni.

1. **Ellenőrzés, elszámolás, számlázás**

Szerződés szerint társaságunk az év elején a munkákról havi bontásban ütemtervet készít, és a havi teljesítés leigazolása után nyújtja be havonkénti egységáron alapuló számláit. A hivatali ellenőrzés szúrópróbaszerűen és a havi teljesítés leigazolása előtt történik, melyet a városi kertész végez.

* 1. **Tapasztalat**

A parkfenntartási munkálatok elvégzése főként az aktuális időszaki munkákból adódik, amely munkatípusok a szerződés alapján meghatározott egységárasak. A fő bevételi forrást jelentő munkálatok főként a vegetációs időszakra esnek (április-október). A téli időszakban a bevételünk drasztikusan csökken. Mivel az „in house” jelleg miatt a fő bevételi forrásunk a parkfenntartói szerződésből származó bevétel, ezért ennek a forráshiányos időszak kiküszöbölésére nincs módunk. Ebben az esetben a téli időszak likviditási problémák kialakulását hozza magával. A jelen szerződés tartalma alapján ez a probléma minden évben jelentkezni fog.

* 1. **Javaslat**

Havi átalány biztosítása a likviditási problémák kialakulásának megelőzése érdekében.

1. **Finanszírozási kérdések**

2011. évben az érvényben lévő szerződés szerint a parkfenntartás költségei összesen 254.447.622 Ft-ot tettek ki. A területegységenkénti megoszlás az előző parkfenntartási gyakorlat hozta magával, ahol két fenntartó végezte a munkálatokat. Tapasztalatunk azt mutatja, hogy míg két üzemeltető esetén elősegíti a munkavégzést, egy üzemeltető esetén a területegységenkénti megosztás sok esetben csak bonyolítja a feladatok elvégzésnek dokumentálását és az elszámolást. Több munkatípus esetén nincs értelme a területegységenkénti felosztásnak, mert a területet egyben kell kezelni (pl.: fűnyírás, metszések, növényvédelem, egynyári felületek gondozása, öntözés, stb.).

Felmérésünk alapján a parkfenntartási tevékenység, in-house rendszerben kevesebbe kerül a városnak, mintha a társaság piaci alapon üzemelne. A jelenlegi finanszírozási rendszer a piaci árak alatt tartja a parkfenntartás költségeit, de az is látható hogy a minőségi fejlődés eléréséhez a jelenlegi összeg nem elégséges.

**Javaslat:**

A területegységenkénti megoszlás fenntartásának eltörlése.

Szerződésünk lehetővé teszi a fenntartási költségek évente történő százalékos emelését. Javasoljuk a szerződésben foglalt százalékos emelés biztosítását a hiánytalan feladatellátás érdekében.

**Összegzés:**

A fenti tájékoztató, illetve az abban tett javaslatokból összegzésként az alábbiak állapíthatók meg:

A társaságunk számára javasoljuk a szerződésben foglalt egységárak százalékos emelését.

Havi átalány biztosítása szükséges a keletkező likviditási problémák kialakulásának megelőzése érdekében.

Mint ahogyan a 8. és 14. pontban leírtakból is látszik társaságunk profiljába nehezen illeszthető be a szökőkutak, vizes létesítmények, valamint a Kilátó üzemeltetése. Így javasolt a szökőkutak üzemeltetését téliesítéssel együtt, valamint a Kilátó üzemeltetését fenntartását külön megpályáztatni, megfelelő szakirányultságú társaságok számára.

Javasolt a parkőri szolgálat megtartása, de a rendőrség, illetve őrző-védő szolgálatok bevonásával, de a parkfenntartási munkatípusokból kivonva, lehetőleg a feladat ellátásra szakvégzettséggel rendelkező társaság közvetlen alkalmazását.

A hó eltakarításnál a társaság számára meghatározott területek csökkentése javasolt, mert a területek jórészt burkolt felületek, amiket a város erre szakosodott szintén önkormányzati tulajdonú gazdasági társasága is el tud látni.

Javasoljuk a zöldfelületek takarítását a köztisztasági vállalattal megvalósítani.

A használaton kívüli játszóterek elbontását javasoljuk.

Előtérbe kell helyezni az idős fák cseréjét.

A metszési kategóriák összetételének változtatása szükséges. Növelni kell a koros fák metszésére előírt darabszámot, a fiatal fák metszésének gyakoriságának csökkentése mellett.

Szombathely, 2012. április 9.

Kiss Dávid

Ügyvezető igazgató